Blóðug átök í tvö ár
Í dag eru tvö ár síðan friðsamleg mótmæli hófust í Sýrlandi, sem síðan þróuðust í blóðug og harðvítug átök, þar sem meira en 70.000 hafa látið lífið, meirihlutinn almennir borgarar. Um ein milljón manna hefur flúið land, hundruð þúsunda eru á vergangi í landinu og óljóst er um afdrif fjölda fólks.
Það var þann 15. mars árið 2011 sem fjöldi fólks, sem hafði fylgst með Arabíska vorinu svonefnda í öðrum löndum, fór út á götur og torg og krafðist lýðræðislegri stjórnarhátta í landinu.
Þrátt fyrir að fólkið væri óvopnað og að konur og börn væru stór hluti þeirra, svöruðu stjórnvöld með því að senda her landsins út á göturnar, skotið var á fólkið og margir voru fangelsaðir. Sífellt fleiri tóku upp vopn í kjölfarið og þróaðist ástandið í það sem það er í dag.
Stjórnarandstæðingar hvetja landsmenn til þess að minnast þessara tímamóta með fjöldamótmælum eftir föstudagsbænir í dag undir yfirskriftinni: "Tvö ár af fórnum í átt að sigri".
Við völd í 40 ár
Ætt Bashar al-Assads Sýrlandsforseta hefur verið við völd í landinu undanfarin 40 ár og töldu stjórnvöld næsta víst að mótmælin yrðu fljótt og auðveldlega kveðin niður, líkt og gerðist árið 1982 þegar Hafez Assad, faðir núverandi forseta, lét myrða á milli 10.000 - 40.000 manns í uppreisn Íslamska bræðralagsins.
Alþjóðasamfélagið hefur verið gagnrýnt fyrir að bregðast við með fálæti, en ítrekaðar tilraunir til að koma ályktunum í gegn í Öryggisráði Sameinuðu þjóðanna hafa strandað á því að Rússar og Kínverjar hafa beitt neitunarvaldi sínu og segja að um of mikla íhlutun í innanríkismál Sýrlands sé að ræða. Nú hafa stjórnvöld í Frakklandi og Bretlandi lýst því yfir að þau séu tilbúin til að láta stjórnarandstæðinga fá vopn, jafnvel þó að ekki sé einhugur um það innan Evrópusambandsins.
Í gær lést 141 í átökum í landinu, þar af voru 45 almennir borgarar, samkvæmt upplýsingum frá mannréttindasamtökunum Syrian Observatory for Human Rights.
Í dag eru tvö ár síðan friðsamleg mótmæli hófust í Sýrlandi, sem síðan þróuðust í blóðug og harðvítug átök, þar sem meira en 70.000 hafa látið lífið, meirihlutinn almennir borgarar.
Um ein milljón manna hefur flúið land, hundruð þúsunda eru á vergangi í landinu og óljóst er um afdrif fjölda fólks.
Stjórnarandstæðingar hvetja landsmenn til þess að minnast þessara tímamóta með fjöldamótmælum eftir föstudagsbænir í dag.
Ætt Bashar al-Assads Sýrlandsforseta hefur verið við völd í landinu undanfarin 40 ár.
Alþjóðasamfélagið hefur verið gagnrýnt fyrir að bregðast við með fálæti.
Ítrekaðar tilraunir til að koma ályktunum í gegn í Öryggisráði Sameinuðu þjóðanna hafa strandað á því að Rússar og Kínverjar hafa beitt neitunarvaldi sínu.